b'\n_START_ARTICLE_\nGa\xc3\xabtan Haas\n_START_SECTION_\nPelityyli\n_START_PARAGRAPH_\nElite Prospects -sivuston Rafik Solimanin mukaan Haas on offensiivinen sentteri, joka pelaa luotettavasti ja fiksusti molempiin suuntiin. H\xc3\xa4n on my\xc3\xb6s erinomainen ja nopea luistelija, joka luo hyvin tilanteita. Haasilla on hyv\xc3\xa4t k\xc3\xa4det ja kiekolliset taidot. H\xc3\xa4n n\xc3\xa4kee j\xc3\xa4\xc3\xa4n hyvin, mik\xc3\xa4 tekee Haasista my\xc3\xb6s hyv\xc3\xa4n ylivoimapelaajan, jolloin h\xc3\xa4n k\xc3\xa4ytt\xc3\xa4\xc3\xa4 visiotaan hyv\xc3\xa4ksi jakaessaan sy\xc3\xb6tt\xc3\xb6j\xc3\xa4. Haasilla on my\xc3\xb6s johtajaominaisuuksia ja h\xc3\xa4n n\xc3\xa4ytt\xc3\xa4\xc3\xa4 esimerkki\xc3\xa4 mm. menem\xc3\xa4ll\xc3\xa4 riist\xc3\xa4m\xc3\xa4\xc3\xa4n kiekkoa, takakarvaamalla ja blokkaamalla laukauksia. Haasista on johtavaksi pelaajaksi my\xc3\xb6s alivoimatilanteissa.\n_START_SECTION_\nSeuraura\n_START_PARAGRAPH_\nHaas on EHC Bielin kasvatti. H\xc3\xa4n voitti seurassa Elite Jr. B:n mestaruuden vuosina 2008 ja 2009. Haas debytoi Bielin miesten joukkueessa vain 17-vuotiaana kaudella 2009\xe2\x80\x932010, jolloin h\xc3\xa4n sai National League A:ssa tililleen 14 runkosarjaottelua tehopistein 2+1=3 ja seitsem\xc3\xa4n playout/karsintasarjan ottelua tehden yhden maalin. Kaudella 2010\xe2\x80\x932011 Haas pelasi liigassa 29 runkosarja- ja yhden playout-ottelun j\xc3\xa4\xc3\xa4den ilman tehopisteit\xc3\xa4. H\xc3\xa4n pelasi miesten pelej\xc3\xa4 my\xc3\xb6s yhden ottelun lainalla sarjatasoa alempana National League B:n HC Ajoiessa. Ensimm\xc3\xa4isell\xc3\xa4 kokonaisella NLA-kaudellaan 2011\xe2\x80\x932012 Haas teki 43 runkosarjaottelussa tehot 6+7=13 ja viidess\xc3\xa4 playoff-ottelussa yhden sy\xc3\xb6tt\xc3\xb6pisteen. H\xc3\xa4n voitti runkosarjassa my\xc3\xb6s Bielin sis\xc3\xa4isen tehotilaston lukemalla +5._NEWLINE_Kaudella 2014\xe2\x80\x932015 Haas nousi Bielin varakapteeniksi. H\xc3\xa4n voitti Sveitsin Cupin sy\xc3\xb6tt\xc3\xb6p\xc3\xb6rssin ja jakoi pistep\xc3\xb6rssin voiton kolmen muun pelaajan kanssa tehoilla 1+5=6. Kaudella 2015\xe2\x80\x932016 Haas jakoi tehoilla 9+16=25 Bielin sis\xc3\xa4isen pistep\xc3\xb6rssin kesken kauden kotimaahansa Ruotsiin palanneen P\xc3\xa4r Arlbrandtin kanssa. Kaudella 2016\xe2\x80\x932017 h\xc3\xa4n oli joukkueen toiseksi paras pistemies Robbie Earlin j\xc3\xa4lkeen tehoilla 11+22=33._NEWLINE_Haas siirtyi kaudeksi 2017\xe2\x80\x932018 kolmivuotisella sopimuksella SC Berniin. H\xc3\xa4n on her\xc3\xa4tt\xc3\xa4nyt kauden aikana kiinnostusta my\xc3\xb6s NHL:ss\xc3\xa4, jossa Haasista ovat tiett\xc3\xa4v\xc3\xa4sti kiinnostuneet Chicago Blackhawks, Calgary Flames ja Montr\xc3\xa9al Canadiens.'